PRIJEDLOG

Na temelju članka 35. Zakona o lokalnoj i područnoj (regionalnoj) samoupravi (Narodne novine 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19 i 144/20), članka 391. Zakona o vlasništvu i drugim stvarnim pravima (Narodne novine 91/96, 68/98, 137/99, 22/00, 73/00, 129/00, 114/01, 79/06, 141/06, 146/08, 38/09, 153/09, 143/12, 152/14, 84/15 i 94/17), članka 32. Odluke o raspolaganju nekretninama u vlasništvu Općine Blato (Službeni glasnik Općine Blato 5/23), te članka 28. Statuta Općine Blato (Službeni glasnik Općine Blato broj 2/21) Općinsko vijeće Općine Blato na svojoj …. sjednici održanoj dana …………..  2026. godine, donijelo je
O D L U K U

o davanju na korištenje poslovnoga prostora u Blatu, 85. ulica 3
Članak 1.
Općina Blato ovom Odlukom daje na korištenje BLATSKI FIŽULI ustanovi u kulturi, OIB: 27356152128, Trg dr. Franje Tuđmana 2, 20271 Blato, zastupanoj po ravnateljici Ivani Sardelić (u daljnjem tekstu: Korisnik), poslovni prostor u Blatu, 85. ulica 3 označen kao suvlasnički dio 43/100 Etažno vlasništvo (E-1) čest.zgr. 3050/6 k.o. Blato – istočni poslovni prostor u prizemlju površine 147,12 m2 i istočni stan na katu površine 106,42 m2, sve označeno u nacrtu Z.199/07. narančastom bojom i slovom A), za obavljanje muzejsko – galerijske djelatnosti. 
Članak 2.
Poslovni prostor utvrđen člankom 1. ove Odluke daje se na korištenje na neodređeno vrijeme bez naknade.
Korisnik je u obvezi plaćati komunalnu i druge naknade određene zakonom te snositi troškove tekućeg održavanja poslovnog prostora.

Korisnik poslovnog prostora ne smije poslovni prostor davati u zakup ili korištenje drugome, a dužan ga je koristiti prema namjeni utvrđenoj člankom 1. ove Odluke. 

Članak 3.
Poslovni prostor daje se na korištenje u stanju u kojem je viđen.

Za sva ulaganja u poslovni prostor Korisnik mora ishoditi prethodnu suglasnost Upravnog odjela za opće, imovinsko-pravne i komunalne poslove Općine Blato.
Adaptaciju i opremanje poslovnog prostora, u cilju privođenja namjeni poslovnog prostora, Korisnik je dužan provesti sukladno važećim zakonskim propisima,  a osobito sukladno odredbama Zakona o javnoj nabavi (NN 120/16, 114/22 i 48/26).
U postupcima nabave, sukladno prethodnom stavku ovog članka, obavezno kao član povjerenstva mora biti imenovan ovlašteni predstavnik Općine Blato.

Članak 4.
Ugovor o korištenju poslovnoga prostora te zapisnik o stanju i primopredaji poslovnog prostora sukladno ovoj Odluci pripremit će Upravni odjel za opće, imovinsko-pravne i komunalne poslove Općine Blato.
Članak 5.
Ugovor o korištenju prestaje otkazom iz razloga utvrđenih propisima koji se primjenjuju na zakup poslovnog prostora u vlasništvu Općine Blato.

U slučaju prestanka ugovora o korištenju, Korisnik je obvezan poslovni prostor vratiti Općini Blato slobodan od osoba i stvari, u stanju predaje odnosno izvršene adaptacije za koju je ishodio suglasnost Općine.

Članak 6.
Ova Odluka stupa na snagu osmog dana od dana objave u »Službenom glasniku Općine Blato«.
KLASA: 

URBROJ: 

Blato, ………………  2026. godine
OPĆINSKO VIJEĆE

Predsjednik:

Franciska Jurišić Bačić, mag.bibl., v.r.
OBRAZLOŽENJE

Pravni temelj za donošenje ove Odluke je članak 35. Zakona o lokalnoj i područnoj (regionalnoj) samoupravi (Narodne novine 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19 i 144/20) i članak 391. Zakona o vlasništvu i drugim stvarnim pravima (Narodne novine 91/96, 68/98, 137/ 99, 22/00, 73/00, 114/01, 79/06, 141/06, 146/08, 38/09, 153/ 09, 143/12, 152/14, 81/15 i 94/17) kojima je određeno da ovlasti za raspolaganje, upravljanje i korištenje stvarima u vlasništvu jedinica lokalne i područne (regionalne) samouprave imaju tijela jedinica lokalne i područne (regionalne) samouprave određena propisom o ustrojstvu lokalne i područne (regionalne) samouprave te da nekretninu u vlasništvu jedinica lokalne samouprave tijela nadležna za njihovo raspolaganje mogu otuđiti ili njom na drugi način raspolagati samo ako na osnovi javnog natječaja i uz naknadu utvrđenu po tržnoj cijeni, ako zakonom nije drugačije određeno, članak 32. Odluke o raspolaganju nekretninama u vlasništvu Općine Blato (Službeni glasnik Općine Blato 5/23) kojim je određeno da  Općinsko vijeće Općine Blato može bez provedbe javnog natječaja dati nekretnine na korištenje Republici Hrvatskoj, Dubrovačko – neretvanskoj županiji, trgovačkim društvima kojima je Općina jedini osnivač i vlasnik, obrazovnim, kulturnim i socijalnim institucijama te ustanovama kojima je Republika Hrvatska, Dubrovačko – neretvanska županija ili Općina osnivač, na neodređeno vrijeme, ako je svrha korištenja od posebnog značaja za kulturni, socijalni i obrazovni razvoj Općine i članak 28. Statuta Općine Blato (Službeni glasnik Općine Blato 2/21) kojim je određeno da Općinsko vijeće donosi Odluku o uvjetima, načinu i postupku gospodarenja nekretninama u vlasništvu  Općine Blato.

Sukladno članku 32. stavku 2. Odluke o raspolaganju nekretninama u vlasništvu Općine Blato (Službeni glasnik Općine Blato 5/23) dodjela nekretnina korisnicima iz stavka 1. vršit će se na njihov obrazloženi zahtjev. Dana 02.09.2026. godine BLATSKI FIŽULI ustanovi u kulturi je predala obrazloženi zahtjev za dodjelu poslovnog prostora iz članka 1. ove Odluke.   

